Diari Oficial de la Generalitat Valenciana


Sumari del DOGV 4240, del 02-05-2002 (2002/4563)

ORDE de 29 d'abril de 2002, de la Conselleria del Portaveu del Govern, per la qual es deixa sense efecte l'Orde de 16 d'abril de 2002, de la Conselleria del Portaveu del Govern, per la qual s'establixen les bases reguladores de les ajudes a les empreses petites i mitjanes del sector audiovisual de la Comunitat Valenciana per a la producció de programes de televisió, i es procedix a una nova publicació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4240

Data del DOGV
:   02-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4563


Data del document
:   29-04-2002

Organisme emissor
:   Conselleria del Portaveu del Govern

Tipus de document
:   Ordre

Anàlisi jurídica

 Descriptors 

:   * petita i mitjana empresa
    * indústria audiovisual
    * ajuda pública
    * programa audiovisual
    * suport econòmic
    * ajuda a les empreses

ORDE de 29 d'abril de 2002, de la Conselleria del Portaveu del Govern, per la qual es deixa sense efecte l'Orde de 16 d'abril de 2002, de la Conselleria del Portaveu del Govern, per la qual s'establixen les bases reguladores de les ajudes a les empreses petites i mitjanes del sector audiovisual de la Comunitat Valenciana per a la producció de programes de televisió, i es procedix a una nova publicació. [2002/4563]
  
El passat 26 d'abril de 2002 es va publicar l'Orde de 16 d'abril de 2002, de la conselleria del Portaveu del Govern, per la qual s'establixen les bases reguladores de les ajudes a les empreses petites i mitjanes del sector audiovisual de la Comunitat Valenciana per a la producció de programes de televisió (DOGV 4237).
  
Atés que en la seua publicació s'han produït determinats errors i omissions, de conformitat amb el que disposa l'article 105 de la Llei de Règim Jurídic de les Administracions Públiques i del Procediment Administratiu Comú.
  
¡ORDENE
  
Article 1
  
Deixar sense efecte la convocatòria anterior publicada el dia 26 d'abril de 2002 (DOGV núm. 4.237).
  
Article 2
  
Procedir a la publicació d'una nova convocatòria, que s'inserix a continuació, en la que s'esmenen els errors i omissions produïdes.
  
Article 3
  
La present orde entrarà en vigor el mateix dia de la seua publicació en el Diari Oficial de la Generalitat Valenciana.
  
València, 29 d'abril de 2002
  
La consellera Portaveu del Govern
  
ALICIA DE MIGUEL GARCÍA
  
ANNEX
  
ORDE de 16 d'abril de 2002, de la Conselleria del Portaveu del Govern, per la qual s'establixen les bases reguladores de les ajudes a empreses petites i mitjanes del sector audiovisual de la Comunitat Valenciana per a la producció de programes de televisió.
  
La Generalitat Valenciana considera prioritari recolzar el sector audiovisual de la nostra comunitat, a fi de potenciar una indústria audiovisual pròpia que es convertisca en un jaciment d'ocupació per als professionals del sector i, que a més contribuïsca decisivament a promocionar els senyals d'identitat i valors propis del poble valencià.
  
Amb esta finalitat i, a fi de promoure un major desenvolupament del sector de la producció audiovisual, la conselleria del Portaveu del Govern, a l'empara de les competències que ostenta en l'àmbit de la planificació i gestió del règim jurídic dels mitjans de comunicació social de conformitat amb el que disposa l'article 43 apartat c) del Decret 109/2000, de 18 de juliol, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria del Portaveu del Govern, estima oportú regular el règim general de les ajudes a què puguen accedir les empreses del sector audiovisual de la Comunitat Valenciana per a la producció de programes.
  
En virtut d'això, i d'acord amb les atribucions que em conferix l'article 35 de la Llei 5/1983, de 30 de desembre, de Govern Valencià, així com amb el que disposa l'article 47.3 del Text Refós de la Llei d'Hisenda Pública, aprovat per Decret Legislatiu de 26 de juny de 1991 i previ informe del servici jurídic de la conselleria
  
ORDENE
  
Primer
  
Es convoquen ajudes a empreses petites i mitjanes del sector audiovisual valencià per a la producció de programes de televisió i s'aproven les bases i el model d'instància per les quals es regix esta convocatòria i que figuren com annex I II i III de la present orde.
  
Segon
  
Estes ajudes seran finançades a càrrec del capítol IV, de la secció 05, Presidència de la Generalitat, servici 04, Portaveu del Govern, línia codi T4027 del programa 462.10 del Pressupost de la Generalitat Valenciana, per una quantia màxima de 601.012,10 euros
  
DISPOSICIONS FINALS
  
Primera
  
En tot allò no regulat en la present orde s'atendrà el que disposa el Decret legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, així com en la Llei 10/2001, de 27 de desembre, de Pressuposts de la Generalitat Valenciana per a l'exercici de 2002, i normativa de desenvolupament.
  
Segona
  
S'autoritza al/la director/a general de Comunicació de la Generalitat Valenciana per a dictar les resolucions que siguen precises per al desenvolupament i aplicació del que disposa la present orde.
  
Tercera
  
La present orde entrarà en vigor el mateix dia de la seua publicació en el Diari Oficial de la Generalitat Valenciana.
  
Quarta
  
Esta orde, que posa fi a la via administrativa, podrà ser recorreguda potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la consellera Portaveu del Govern en el termini d'un mes a comptar des de l'endemà al de la seua publicació.
  
b) El recurs contenciós administratiu, haurà de plantejar-se davant de la Sala de Contenciosa Administratiu del Tribunal Superior de Justícia de la Comunitat Valenciana, en el termini de dos mesos, a comptar des del sendemà de la seua publicació.
  
València, 16 d'abril de 2002
  
La consellera Portaveu del Govern,
  
ALICIA DE MIGUEL GARCÍA
  
ANNEX I
  
Bases reguladores de les ajudes a les empreses petites i mitjanes del sector audiovisual de la Comunitat Valenciana per a la producció de programes de televisió.
  
Primera. Objecte de les ajudes
  
Constituïx l'objecte de la present orde regular les bases de les ajudes que en l'àmbit de competències de la conselleria Portaveu de Govern, es dirigixen a les empreses petites i mitjanes del sector audiovisual valencià per a la producció de programes per a la seua difusió gratuïta en mitjans audiovisuals i en activitats d'interès social.
  
Segona. Destinataris de les ajudes
  
Podran sol·licitar estes ajudes, les empreses petites i mitjanes del sector audiovisual que estiguen radicades a la Comunitat Valenciana, que desenvolupen o puguen desenvolupar activitats de producció de programes audiovisuals, i que es troben inscrites en el Registre Administratiu d'Empreses Audiovisuals de la Comunitat Valenciana de la Conselleria de Cultura i Educació de la Generalitat Valenciana.
  
A efectes de la present orde, es considerarà empresa petita i mitjana segons la Recomanació de la Comissió Europea (DOCE número L 107/8, de 30 d'abril de 1996) la persona física o jurídica que reunisca els requisits següents:
  
Nombre de treballadors segons plantilla mitja anual
  
Dades econòmiques (en euros)
  
Empresa petita
  
Fins a 50 treballadors
  
Facturació anual inferior a 7 milions d'euros o balanç general anual inferior a 5 milions d'euros
  
Empresa mitjana
  
Entre 50 i 249 treballadors
  
Facturació anual entre 7 milions i 40 milions d'euros o balanç general anual entre 5 milions i 27 milions d'euros
  
Tercera. Activitats subvencionades
  
Les ajudes es destinaran pels beneficiaris exclusivament a atendre les despeses originades per la producció de programes de qualitat amb format televisiu, amb especial interès artístic, cultural, econòmic o social, destinats a promoure i fomentar els valors més representatius de la societat valenciana.
  
Quarta. Formats
  
L'estructura dels programes serà per entregues o capítols fins a un total de 24 unitats. De forma que el nombre de programes a emetre permeta un període de difusió del menys 6 mesos de duració.
  
Dirigits a tots els públics, i amb un format àgil, entretingut i de fàcil comprensió. La duració de cada programa estarà compresa entre un mínim de 30 minuts i un màxim de 60 minuts.
  
Sense perjuí dels diferents formats televisius, els programes hauran de respondre a formats de caràcter divulgatiu que a títol orientatiu podran versar sobre:
  
- Medi ambient: espais naturals, protecció del medi ambient, qualitat medi ambiental,...
  
- Ocupació: formació professional, seguretat i higiene en el treball,...
  
- Sanitat i/o prevenció de malalties
  
- Turisme
  
- Educació
  
- Activitats culturals
  
- Cooperació i solidaritat
  
- Benestar social: menors, dona, tercera edat, discapacitats,...
  
- Igualtat d'oportunitats
  
- Sectors econòmics: agricultura, pesca, comerç, indústria, energia, tecnologia,.
  
..
  
Cinquena. Quantia de les subvencions
  
1. Les empreses interessades podran presentar tantes sol·licituds de subvenció com programes, per optar a ser subvencionades, però una empresa no podrà obtindre més que una subvenció i per un sol programa. La quantia màxima de cada subvenció no podrà superar els 150.253,03 euros, i en cap cas haurà de superar el cost de producció del programa.
  
2. La subvenció serà compatible amb qualssevol altres ajudes consistents en recepció de fons pels beneficiaris provinents de qualssevol administracions o ens públics o privats, excepte en el cas que la finalitat de la subvenció o ajuda coincidisca amb la de la present orde.
  
Sisena. Drets d'emissió
  
Els drets d'emissió quedaran en propietat de la Generalitat Valenciana, la qual realitzarà la seua difusió per ella mateixa o a través de terceres persones, físiques o jurídiques, de forma gratuïta en mitjans audiovisuals, i altres suports d'interès. L'emissió també podrà realitzar-se en centres de titularitat pública i en certàmens de caràcter de promoció en els quals participe la Generalitat Valenciana.
  
Els drets sobre el format del programa seran propietat dels beneficiaris de les ajudes; però durant els dos anys següents a la concessió de les ajudes els beneficiaris només podran comercialitzar dits drets amb l'autorització prèvia de la Generalitat Valenciana, per a això hauran d'efectuar la sol·licitud corresponent . Posteriorment a eixa data, la comercialització dels drets serà lliure per als beneficiaris.
  
En tot cas, els títols de crèdit de la producció hauran de fer constar sempre i en qualsevol emissió de forma visible i destacada, que aquesta ha sigut subvencionada per la Generalitat Valenciana.
  
Així mateix, els beneficiaris de les ajudes s'obliguen a assumir les responsabilitats que pogueren resultar de la utilització de les imatges i altres elements creatius aportats pels mateixos en la realització dels programes, que pogueren derivar-se d'eventuals drets de la propietat intel·lectual, industrial o de marques, la titularitat de la qual corresponguera a terceres persones o entitats alienes a estes ajudes.
  
Setena. Instàncies i documentació
  
Les sol·licituds d'ajuda es presentaran en imprès normalitzat, segons model adjunt, i s'acompanyaran de:
  
a) Maqueta del programa i/o memòria-resum explicativa del programa, amb inclusió del pressupost.
  
b) Documents que acrediten personalitat i la capacitat d'obrar de l'empresari, tals con el DNI, si es tracta de persones físiques i de l'escriptura de constitució de la societat si es tracta de persones jurídiques. En estos dos casos haurà d'aportar-se també l'alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com l'últim rebut del mateix.
  
c) Documentació acreditativa de la identitat del sol·licitant:
  
- fotocòpia compulsada del DNI o qualsevol altre document oficial que acredite la seua personalitat, en cas d'actuar en nom propi.
  
- fotocòpia compulsada de l'escriptura de poder en cas d'actuar en representació de tercers.
  
d) Imprès d'alta de tercers per a pagaments a realitzar per la Generalitat Valenciana, en el qual es faran constar les dades bancàries, nombre de compte, agència i nom de l'entitat on el sol·licitant desitge rebre l'ajuda en cas de ser concedida. És necessari que el titular del compte corrent siga l'empresa sol·licitant de l'ajuda.
  
e) Declaració jurada, subscrita pel representant de la societat que complix els requisits establits que cataloguen l'empresa com petita i mitjana segons la Recomanació de la Comissió Europea (DOCE número L 107/8, de 30 d'abril de 1996).
  
f) Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social.
  
g) Certificat original expedit per l'Agència Estatal d'Administració Tributària d'estar al corrent de les seues obligacions tributàries estatals.
  
h) Certificat expedit per la Conselleria d'Economia, Hisenda i Ocupació d'estar al corrent de les seues obligacions tributàries, respecte a la Comunitat Valenciana.
  
i) Així mateix, hauran de presentar declaració jurada relativa a les ajudes rebudes per a la mateixa finalitat, de qualsevol altra administració o ens públic o privat.
  
Huitena. Termini i lloc de presentació
  
Les instàncies, junt amb la documentació requerida en l'article anterior, es presentaran en el termini de 30 dies naturals des del sendemà al de la publicació de la present orde en el Diari Oficial de la Generalitat Valenciana.
  
Les sol·licituds de les ajudes dirigides a la consellera Portaveu del Govern, es presentaran en el Registre General de Presidència de la Generalitat Valenciana, siti en el carrer Historiador Chabás, núm. 2, 46644 de València, o tramitar-les per qualsevol de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).
  
Novena. Comissió avaluadora
  
La valoració de les sol·licituds serà realitzada per una comissió, constituïda per les següents persones:
  
- Titulars:
  
Presidenta: Sra. Dora Ibars Sancho (directora general de Comunicació)
  
Secretari: Sr. Enrique Navarro Alejandro (tècnic en Mitjans de Comunicació)
  
Vocals:
  
Sr. José Luis Rado Arance (director de l'Institut Valencià de Cinematografia Ricardo Muñoz Suay)
  
Sr. Franciso Villena Alarcón (cap de l'Àrea de l'Oficina de Suport Tècnic i Parlamentari)
  
Sr. Ximo Pérez Mateo (president de l'EAV- Federació d'Empreses Audiovisuals Valencianes)
  
- Suplents:
  
Presidenta: Sra. Blanca Martínez de Vallejo Fuster (directora general de Telecomunicacions i Modernització)
  
Secretària: Sra. Carmen Giner Conejos (tècnica de Gestió)
  
Vocals:
  
Sra. Pilar Carbonell Escolano (directora de l'Oficina del Portaveu)
  
Sra. Pilar Soler Lerma (cap del Servici de Comunicació)
  
Sr. Luis Santamaria Ruiz (cap del Servici d'Anàlisi i Estudis)
  
La dita comissió elevarà la corresponent proposta de resolució a la consellera Portaveu del Govern, la qual una vegada dictada, serà notificada als interessats, segons la qual cosa es disposa en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Deu. Criteris de valoració
  
Com a criteris generals de valoració, a més del que establix l'article tercer, es tindrà en compte:
  
1. Qualitat artística, tècnica, originalitat i interès formatiu del projecte de producció. (40%)
  
2. Contribució al coneixement i difusió de l'activitat realitzada per la Generalitat Valenciana en relació amb el foment dels diversos aspectes (socials, econòmics, educatius, i culturals) que redunden en benefici de la societat valenciana. (25%)
  
3. Foment de l'ús del valencià. (10%)
  
4. Participació en la producció d'equips tècnics i artístics valencians. (15%)
  
5. Realització del rodatge dels programes a la Comunitat Valenciana, a menys que es justifique documentalment que per necessitats del guió es requerisquen altres localitzacions. (10%)
  
Onze. Termini de resolució
  
Transcorreguts tres mesos des de l'endemà al de la publicació en el Diari Oficial de la Generalitat Valenciana de l'orde de convocatòria, sense recaure resolució expressa, s'entendran desestimades, per silenci administratiu, les sol·licituds que hagueren pres part en ella.
  
Dotze. Obligacions dels beneficiaris
  
1. Els beneficiaris de les ajudes tindran les obligacions següents:
  
a) Realitzar o haver realitzat un nombre suficient de programes que fonamenten la concessió de l'ajuda, de tal forma que siga possible iniciar la seua emissió a partir de l'1 de juliol de l'exercici corrent.
  
b) Entregar els justificants de les despeses per a les quals es va concedir l'ajuda, per quantia igual o superior a l'ajuda concedida, segons el que establix la legislació vigent.
  
c) Comunicar a la conselleria del Portaveu del Govern, si han sigut beneficiaris de subvencions o ajudes per a la mateixa finalitat procedents de qualsevol administració o ens públic o privat.
  
d) Sotmetre's a les actuacions de comprovació a efectuar per esta conselleria, i a les de control financer que corresponguen a la Intervenció General en relació amb les subvencions i ajudes concedides.
  
2. L'incompliment de les anteriors obligacions donarà lloc a l'existència de les responsabilitats que corresponguen, d'acord amb la legislació vigent i de forma especial amb el que disposa el Títol VI del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (DOGV núm. 1588 de 17.07.1991)
  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, que siguen coincidents amb l'objecte d'esta orde podrà donar lloc a la modificació de la resolució de concessió.
  
Tretze. Justificació i pagament de subvencions
  
1. Per al cobrament de les ajudes, les entitats beneficiàries hauran de presentar una memòria descriptiva de les activitats desenvolupades al costat de les factures o justificants de pagament.
  
2. Les factures o justificants presentats seran documents originals, i s'emetran a nom de l'entitat subvencionada.
  
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribuïx i la retenció corresponent a l'IRPF, així com les dades de l'entitat.
  
4. Si dels justificants de les despeses presentades resultara un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca de la despesa justificada.
  
5. Les entitats beneficiàries hauran de presentar la documentació indicada en els números anteriors, abans del 30 d'octubre de l'exercici corrent.
  
6. Les ajudes, una vegada adjudicades, podran fer-se efectives d'acord amb el que es disposa en l'article 47 bis del Text Refós de la Llei d'Hisenda Pública de la Generalitat Valenciana; és a dir: fins al 40% de les mateixes, podran lliurar-se immediatament una vegada concedides, fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i la resta l'abonarà la Generalitat Valenciana una vegada el beneficiari justifique el compliment del que s'hi ha acordat.